
1. [bookmark: _Toc187064341]Osnova ekološke pridelave je skrb za zdravo in živo zemljo
Na kvaliteto zemlje, pozitivno in negativno najbolj vplivamo z: 
· GNOJENJEM tako, da predvsem ohranimo življenja v zemlji.
· KOLOBARJEM na drugem mestu.
Spomladi pa z:
· Pravilno, kvalitetno izvedbo setve.
· Sadike so eden izmed načinov prilagajanja klimatskim spremembam, v ekološki pridelavi pa tudi olajšajo borbo s pleveli, znižajo porabo vode in rastlinam prihranijo dovolj energije tudi za boj z boleznimi.
· Izbira sort, kjer dajemo prednost odpornim sortam pred visokim pridelkom.
· Izbira semena: certificirano seme zagotavlja boljše zdravstveno stanje semena pa tudi nižjo verjetnost, da so v semenu prisotna semena tujih rastlin, tudi plevelov.
Šele na koncu pa velja še vse ostalo, čemur pogosto posvečamo vso skrb v ekološkem kmetijstvu:
· Skrb za ohranitev naravnih sovražnikov: ptice, žabe, ježki, kače in naravni predatorji, pikapolonice, čebele, črmlji…
· Biodinamika, permakultura, luna…
1.1. [bookmark: _Toc187064342]Gnojenje
V ekološkem kmetijstvu uporabljamo samo organska gnojila. Pri uporabi domačih organskih gnojil niso potreba dokazila, čim pa uporabimo kupljena gnojila, tudi s sosednje kmetije, je potreben dokaz o potrebah po dodajanju gnojil v tla. Pa tudi drugače, če želimo resnično kmetovati naravi prijazno, imeti kvaliteten, dovolj visok pridelek velja, da moramo rastline pravilno hraniti (gnojiti). To pa lahko naredimo samo, če vemo, kaj imamo v zemlji, narediti analizo tal in po njej načrt, kako bomo gnojili. Gnojenje močno vpliva na vse lastnosti tal, od strukture, do pH, pa tudi dostopnosti hranil za rastline. 
Dobro se je zavedati, da gnojimo zemljo, posredno pa rastline. Samo tako bomo ohranili zemljo zdravo in živo, v njej pa pisan, različen in številčen svet mikro in makroorganizmov. Samo takšna prst pa omogoča ekološki način pridelave vrtnin. 
1.2. [bookmark: _Toc187064343]Organska gnojila niso samo gnoj in kompost
Osnovno načelo ekološke pridelave je, da gnojimo tla, ne rastline. Zdrava, humozna prst potem tekom leta seveda  skupaj z mikrobi nahranijo naše rastline. Zemljo pa lahko gojimo samo z organskimi gnojili. Mnogi pod imenom organska gnojila poznajo samo gnoj ali kompost. Res je, da sta to še vedno najpogosteje uporabljeni organski gnojili, nista pa edini. 
Organska gnojila so lahko tudi rastline, ki jih namerno posejemo in potem zadelamo v zemljo, rečemo jim rastline  za zeleni podor. Rastline lahko tudi namakamo določen čas v vodi in tako pridobimo močna, tekoča organska gnojila. Z rastlinami, tako zelenimi, kakor posušenimi,  lahko tla tudi zastiramo, kasneje pa jih zadelamo v tla in jih s tem obogatimo. Tudi tako gnojimo. Seveda  pri gnojenju z rastlinami  ne smemo pozabiti na metuljnice. Z njimi prav na poseben način obogatimo tla, prerahljamo povoženo, pohojeno zemljo in jih seveda  pognojimo. Zelo uporabno organsko gnojilo je tudi pepel. Novejšega datuma je gnojenje z ovčjo volno. Kljub temu, da je to res novost, lahko v tujini že kupimo organska gnojila, pelete iz ovčje volne.  
Če nam nobena izmed zgoraj omenjenih gnojil ne odgovarja, potem imamo v trgovinah na razpolago široko paleto kupljenih organskih gnojil. Ta so običajno v obliki pelet, zato jim mnogi na kratko rečejo briketi.
1.3. [bookmark: _Toc187064344]Gnojenje z hlevskim gnojem
Poleg hlevskega gnoja seveda lahko brez težav uporabljamo tudi gnoj drugih domačih živali. Imajo samo nekoliko drugačen sestav hranil, kar je potrebno upoštevati pri načrtovanju gnojenja. Potrebno je upoštevati še nekaj znanih dejstev. 
Gnojenje z gnojem pomeni, da imajo rastline, hranila na razpolago najmanj tri leta, trajni humus pa ostane v tleh, jih rahlja, zadržuje hranila in tudi vlago še dalj časa. Ravno zato pa je nujno, da pri gnojenju ne pretiravamo. Hlevskega (govejega) gnoja damo največ 25 - 30 m3 na ha samo rastlinam, ki gnojenje z gnojem potrebujejo in dobro prenašajo. Seveda je ta številka primerna samo za analize, ki ne izkazujejo viška hranil v tleh. Med vrtninami so to na prvem mestu kapusnice, v večini plodovke, zgodnji krompir, sladka koruza, blitva, neprezimne sorte pora in radiča. Na drugi poljini, tam kjer se je gnojilo z gnojem v preteklem letu, sejemo, sadimo na prvem mestu korenovke in gomoljnice, ki neposrednega gnojenja z gnojem ne prenašajo, letne sorte radiča, endivijo, solato, prezimen sorte pora, pozni krompir. Gnojenja z gnojem, gnojevko in gnojnico pa ne prenašajo lukovke in metuljnice. Izjema je le visoki fižol, ki ga včasih, če v tleh še nimamo dovolj organske snovi, sejemo na 2. poljino. Vsako leto torej ne pognojimo površin, ampak samo del, najbolje tretjino. Naslednje leto pa pognojimo drugi del seveda , pri triletnem kolobarju tistega, ki gnojen ni bil že dve leti. 
Zelo pomembno je tudi vedeti, da se z gnojem gnoji izključno jeseni. V gnoju so namreč mikroorganizmi, ki v zemlji niso prisotni, zato takrat, ko gnoj damo v zemljo, najprej povzročimo neravnovesje v zemlji. Sčasoma gnoj razpade, ostanejo pa mikroorganizmi, ki jih naše rastline potrebujejo z zdravo rast in razvoj. 
Gnoj vedno zadelamo, pomešamo z zemljo in ga ne puščamo na površini. Če je tehnološko možno, ga skušamo v tla zadelati še pred ohladitvijo, ko je zemlja še topla. Tako se bo kompostiranje pričelo že v jeseni, spomladi pa samo nadaljevalo. 
1.4. [bookmark: _Toc187064345]Pri gnojenju z gnojem, gnojevko in gnojnico se držimo zakonskih predpisom

Po nitratni uredbi velja, da v zimskem času ni primeren vnos gnoja, gnojevke in gnojnice in sicer:
· Tekoča organska gnojila: prepoved velja, da jih v tla ne vnašamo med 15. novembrom in 1. marcem. Izjema je le priprava zemljišč za setev jarih žit, trav TDM in dognojevanje ozimin, vključno s sejanim travinjem. Tam velja, da lahko tekoča organska gojila pričnemo uporabljati že 15. februarja. 
Z gnojenje s hlevskim gnojem velja splošna prepoved vnosa od 1.12. do 15.02. naslednjega leta, v rastlinjakih pa te prepovedi ni. 
1.5. [bookmark: _Toc187064346]Kompost

Kompost je zagotovo najboljše organsko gnojilo, saj so mikroorganizmi v njem že tisti, ki so tudi v zemlji. Pri gnojeno s kompostom v zemlji ne nastane boj med novimi in starimi, zato zemlja takoj normalno deluje naprej. S kompostom lahko gnojimo tako jeseni, kakor spomladi. 
Kompost veliko pripomore tudi k rahljanju težke zemlje in boljšemu zadrževanju vode v lažji zemlji. 
Vendar je potrebno vedeti, da kompostni kup ni smetišče za organske ostanke. Organska masa v kompostu mora razpadati ne gniti. To pa pomeni, da mora biti masa zračna, ne smemo previsoko nalagati. Posamezne plasti, ki jih nalagamo na kup, ne smejo biti predebele. Kompostni kup mora biti v senci, saj sončni žarki uničujejo mikroorganizme ki spreminjajo organsko maso v kompost. Prav tako pa v kup ne sme zatekati voda, zato ga pokrijemo tako, da zagotovimo kroženje zraka. Najboljša prekrivka so smrečje, koruznica, trstika, ki jih naložimo tako, da je na sredini rahlo privzdignjeno in da je nagnjeno k robovom kupa. Tako zagotovimo odtekanje večjih količin vode s kupa. Kompostni kup je potrebno zračiti, ga večkrat prerahljati tekom poletja. Če pa je poletje zelo suho in vroče, ga občasno zalijemo. Le tako bomo dobili najboljše gnojilo. Kapusnicam, plodovkam, sladki koruzi, krompirju, blitvi, rdeči pesi ga damo tudi do 100 – 120 m3 na ha. Ostalim korenovkam, endiviji, radiču, solati, poru ga damo 50 – 80 m3 na ha in ostalim vrtninam 10 – 40 m3 na ha. Seveda  je potrebno vedeti, da kompost ni enak kompostu, na primer kompostiran hlevski gnoj ima veliko višjo vsebnost hranil, zato ga damo vsaj polovico manj. Tudi kompost zadelamo, pomešamo z vrtno zemljo. Gnojimo pa lahko tako spomladi, kakor v jeseni. Koreninski sitem trajnic (špargelj) in zelišč,  že v jeseni zavarujemo z njim pred zimo, spomladi  pa ga vkopljemo v zgornjo plast zemlje.
1.6. [bookmark: _Toc187064347]Kupljena organska gnojila
So nadomestilo gnojenju z gnojem ali kompostom. Njihova prednost je predvsem lažja uporaba, doziranje in odsotnost plevelnega semena. Vendar dajejo hranila rastlinam samo eno leto. Ob enem vsebujejo premalo trajnih organskih ostankov, da bi zemljo tudi rahljale, zadrževale vodo in hranila. Zato svetujem, da uporabo kupljenih organskih gnojil redno kombiniramo tudi z rastlinami  za zeleno gnojenje ali kompostom. Uporabljamo jih natančno po navodilih, saj so navodila pri nekaterih že zelo visoka.  
Vsekakor  pa priporočena količina zadošča za gnojenje tekom celega leta in ni potrebno naslednji vrtnini ponovno gnojiti. Ravno obratno, priporočam, da se nekaterim vrtninam, kot so lukovke in metuljnice (izjema je visoki fižol), gnoji nekaj (do 30%) manj. 
Z njimi gnojimo tako spomladi  kakor v jeseni. Priporočam spomladansko uporabo, saj lahko zaradi zgodnjih otoplitev pri nas, pride do hitrejše mineralizacije in izgube hranil prej, kot vrtnine potrebujejo. 
Organskih gnojil je torej dovolj in vsak lahko najde primernega.  
1.7. [bookmark: _Toc187064348]Gnojenje  z ovčjo volno
V zadnjih letih so se, predvsem  v Avstriji in Nemčiji, zelo navdušili nad gnojenje z ovčjo volno. Ovac je veliko, saj jih vedno pogosteje vzrejamo namesto kosilnic na hribih. Domače ovčje volne pa skoraj nihče več ne uporablja. Ovčja volna vsebuje dovolj hranil za vrtnine, potrebno jih je le proti koncu rastne dobe nekajkrat zaliti še z namočenimi rastlinami ali pa dodati še kompost. Lahko uporabljamo tudi listna gnojila, ki so dovoljena v ekološki pridelavi.  Volna ni samo gnojilo, zemljo tudi rahlja in zrači celo poletje, spomladi  jo greje, poleti pa zadržuje vodo v območju korenin. Odlična je za gnojenje plodovk in kapusnic. Na površino je navozimo cca 30 – 40 cm na debelo in zadelamo v zgornjo plast (15 cm) zemlje. Nikoli ne sme biti globoko zakopana, biti pa mora prekrita z zemljo.   
Ovčja volna je tudi odlična zastirka v rastlinjakih, pa tudi na prostem. V jeseni pa jo preprosto zakopljemo v tla in služi še kot gnojilo. Vendar vas opozarjam, tal z njo ne prekrivamo zgodaj spomladi, ko so še hladna. Vsekakor naj se najprej segrejejo vsaj na 20 oC. Drugače deluje obratno. Volna je namreč odličen izolator. Če z njo prekrijemo tla prezgodaj, ko so še hladna, se bodo ogrevala počasneje. 
1.8. [bookmark: _Toc187064349]Rastline za zeleno gnojenje
Rastline za zeleni podor imajo dve skupni lastnosti. Hitro kalijo in v kratkem času naredijo veliko listne mase. Vsaka pa ima tudi nekaj samo svojih posebnosti. 
Najprej jih ločimo na prezimne in neprezimne rastline. Neprezimne rastline sejemo vse do konca avgusta. Kljub temu, da ne prezimijo, jih čez zimo pustimo na površini, saj njihova pomrznjena masa tudi varuje gredico pred zimskimi neprilikami. 
Med neprezimnimi  najpogosteje omenjamo belo gorjušico in oljno redkev.  V zadnjih letih se jima je pridružila še meliorativna redkev. Omenjene rastline uvrščamo v rod križnic, zato moramo paziti pri kolobarjenju, saj so v sorodu s kapusnicami, redkvijo in redkvico, repo in podzemno kolerabo. To moramo tako upoštevati tudi v kolobarju. S svojimi globokimi in tankimi koreninami izredno izboljšajo strukturo zemlje. Primerne so za vse vrste zemlje, najbolj pa ju priporočam za težke, zbite zemlje. Odlični sta tudi kot pionirski rastlini. Posejemo jih tudi na zemljišča, ki jih komaj urejamo za pridelavo zelenjave ali trajni nasad. Kot vse križnice, kalijo tudi pri nižjih temperaturah zemlje, kar pomeni, da jih lahko sejemo že zgodaj spomladi, včasih že konec marca. 
Bela gorjušica je primerna tudi za boj proti polžem, saj jim smrdi. Zato jo kosimo in z njo zastiramo tla okoli rastlin. Sama priporočam, da rastline uničimo, zakopljemo v tla, najkasneje takrat, ko so v polnem cvetu. V nasprotnem primeru lahko njihovo seme dela težave kot plevel na vrtu v naslednjih letih. Seme bele gorjušice je lahko tudi začimba, saj je ta rastlina znana tudi kot senf – gorčica. 
Ajda ni zanimiva samo za pridelavo zrnja za moko in kašo, uporabimo jo lahko tudi kot rastlino za zeleno gnojenje. Ima vse lastnosti, ki si jih želimo. Sejemo jo sicer šele v začetku aprila pa vse do sredine avgusta. Vendar raste hitro, naredi veliko mase. Ajdo lahko pustimo cveteti, saj bo na pridelovalne površine privabila številne koristne organizme. Poleg privabljanja čebel in drugih koristnih insektov, ima veliko listne mase, ki se pretvori v koristen humus, deloma razpleveli tudi površine. Koreninski izločki namreč škodijo številnim kalečim, enoletnim plevelom. Tako ostane v tleh za naslednje leto precej manj semena plevelov. 
Omeniti moram še facelijo. Ta rastlina ima številne dobre lastnosti tudi kot rastlina za zeleno gnojenje. Predvsem je odlična paša za čebele. Težava na zelenjadarskih površina je v barvi cvetov. Modra barva žal poleg čebel zelo privablja tudi škodljivce, predvsem resarje. Zato facelijo sejemo šele v drugi polovici poletja, v avgustu. Tako bo cvetela takrat, ko resarji ne morejo narediti več škode našim gojenim rastlinam. Faceliji se izogibamo tudi v bližini rastlinjakov in okrasnega cvetja, drugače pa je to rastlina, ki površine pokrije v jeseni, mraz jo sicer posmodi, a jo v tla zakopljemo šele spomladi. 
1.9. [bookmark: _Toc187064350]Prezimne rastline
Najpogosteje sejemo čez zimo detelje. Te imajo številne dobre lastnosti. Ne samo, da s svojimi koreninami ravno tako zrahljajo in »prekopljejo« tla. Z rizobijskimi bakterijami, ki v tleh pustijo tudi nekaj dušika za naslednje rastline, nadomestimo tudi pomanjkanje dušika zahtevnim vrtninam, kot so krompir, zelje, cvetača in druge. Deteljo lahko sejemo vse od sredine pomladi – aprila, do konca avgusta. Kasneje je nesmiselno, saj ne bo opravila tega, kar si od nje želimo in pričakujemo. 
Še ene koristne, a ne preveč uporabljene rastline lahko uporabimo tudi kot rastline za zeleno gnojenje. To so različna žita, predvsem pa pšenica in ječmen. Njuna prednost je predvsem v tem, da ju lahko sejemo vse do konca novembra. Mnoge površine v pridelavi zelenjave namreč spraznimo šele takrat. Njihove korenine zadržijo veliko neporabljenih hranil, tudi dušika, v zgornji plasti zemlje, da bodo na razpolago tudi naslednji vrtnini. Ker pa veliko mase naredijo šele spomladi, jih v kolobarju planiramo tako, da bomo za njimi sadili pozne plodovke, kot sta paradižnik, paprika ali jajčevec, ali pa kasnejše kapusnice: ohrovt ali pozno zelje. Prepozno pa žit ne smemo zadelati v tla, drugače bo gredice težko pripraviti. Nekje sredina aprila je skrajni čas, ko gredice z žitom pripravimo za naslednjo vrtnino. 
POZOR: tudi te rastline so člen v kolobarju. Zato jih je potrebno v kolobar vnašati pazljivo. V Nemčiji pa so že pred leti ugotovila, da mešanice vsaj 5 različnih rastlin nimajo negativnega vpliva na kolobar. Danes dobimo na trgu že številne mešanice. Pri setvi bodite pazljivi, saj se ob tresenju sejalnice seme lahko razdeli, na njivi pa boste potem namesto mešanice našli sklope posameznih rastlin, kar pa ni smisel setve mešanic. 
2. [bookmark: _Toc187064351]Analiza tal, zakaj in kako?
Smo v času spreminjanja kmetijske politike, ko se spreminja veliko stvari. Je pa v mnogih ukrepih (intervencijah) ostala obveza tudi analiza tal. Zaradi tega mnogi pridelovalce menijo, da je analiza tal samo obveznost v posameznih intervencijah, ne zavedajo pa se, da je analiza tal in z njo povezan tudi gnojilni načrt, del zdravstvenega varstva posevkov. 
Verjetno se boste vprašali, zakaj je potreben ta dodaten strošek, predvsem pa delo? 
Odvzem vzorcev, analizo, pa tudi kasneje gnojilni načrt delamo v času, ko zemlja počiva.
2.1. [bookmark: _Toc187064352]Zakaj je potrebna analiza tal v nekem časovnem obdobju in čemu služi?
Zemlja je naše osnovno orodje, s katerim delamo. Ima številne lastnosti, ki pomembno vplivajo na dobro počutje, s tem pa tudi na zdravstveno stanje rastlin. Na kvaliteto zemlje ima vpliv veliko stvari, na nekatere lahko vplivamo, na druge pa ne. Človek s svojim delovanjem najpogosteje vpliva na založenost tal s hranili, torej gnojenjem, tudi na pH tal, na strukturo tal in s kolobarjem tudi na število, različnost (biodiverziteta) in stanje koristnih in škodljivih mikro in makro organizmov v tleh. Poglejmo si posamezne osnovne lastnosti tal. 
2.2. [bookmark: _Toc187064353]Analiza tal nam pove, koliko je v zemlji rastlinam  dostopnih hranil
Analiza zemlje nam pove, koliko je v njej rastlinam dostopnih hranil. Analize tal izvaja tudi pooblaščen laboratorij na KGZS - kmetijsko gozdarskem zavodu v Mariboru. 
Šele analiza na rastlinam  dostopna hranila v tleh nam pove, kako in koliko lahko gnojimo. Tako, kakor vsa živa bitja, pa so rastline lahko odporne le, če so pravilno (ne preveč, ne premalo) prehranjene. Zemlja je kompleksen in predvsem (tudi) živ organizem, na prehrano rastlin  pa vpliva tako založenost s hranili, ki pa morajo biti rastlinam  dostopna, pH tal, prav tako pa tudi odnosi med posameznimi hranili v tleh. Če je enega preveč, lahko le ta blokira dostop drugega hranila rastlini. In prav to se pogosto dogaja na zelenjadarskih površinah. 
Kaj je pomembno, da bo rezultat analize dejansko odražal stanje hranil v tleh?
· Na prvem mestu zagotovo pravilno odvzet vzorec tal.
· Vzorec tal mora biti odvzet v času mirovanja zemlje, to je od decembra do februarja.
· Za primerjavo med posameznimi leti in odvzetimi vzorci je smiselno, da je vzorec odvzet v istem času, po istih kmetijski rastlini in vsaj približno, če ne natančno (GPS) na istih mestih. 
2.3. [bookmark: _Toc187064354]Odvzem vzorca je zelo pomemben 
Zelo pomembno je, da pravilno vzamemo vzorec zemlje. Vedeti morate, da je v globini 20 – 25 cm na 1 ha povprečne zemlje cca 20.000 t zemlje. V laboratorij nesemo približno 1 kg zemlje. To pomeni, da je nujno, da vzorčimo po celi površini ne samo na nekaj mestih. Če torej ne vzamemo pravilno vzorca, potem je rezultat lahko zelo napačen. 
Gre za to, da moramo vzeti vzorec enakomerno po celi njivi, pa tudi enakomerno v izbrani globini. Globina odvzema je odvisna od rastline, ki jo bomo gnojili. Na njivah je globina enaka globini oranja. Na travnatih površinah je globina korenin največ 10 cm, zato jemljemo vzorec samo v tej globini. Če bi šli globlje, bi bil rezultat analize popolnoma napačen in ne bi veljal za travo 
Poleg pravilne globine je pomembno, da vzorec vzamemo enakomerno po celotni površini. To pomeni, da sondo zabijemo v tla vsaj 10 - 20 x, odvisno od velikosti površine, lahko še večkrat. 
Vzorec zemlje jemljemo vedno po končani rastni dobi v tekočem letu in seveda pred gnojenjem. Rezultat bo tako najbolj pravilen. V času aktivnosti mikroorganizmov je namreč lahko drugačen pH tal, tudi vsebnost rastlinam dostopnih hranil je drugačna. Pravi čas je torej od začetka decembra pa nekje do sredine ali na višjih nadmorskih višinah do konca februarja. Analiza tal je v ekološki pridelavi potrebna vedno, kadar gnojila dokupujemo. 
2.4. [bookmark: _Toc187064355]Humus v tleh
Najprej naj poudarim, da količina organske snovi v tleh, o kater najpogosteje ne govorimo, še ni količina humusa v tleh. Nam pa pove, koliko bo humusa nekoč, koliko je v tleh hrane za naše mikroorganizme. 
Zemlja, ki jo držimo v rokah, mora imeti nekje do 50 % trdih delcev. Na njivah je humusa povprečno 3 % na zelenjavnih površinah, v ekološki pridelavi pa si želimo 5 – 8 % humusa. Malo, a brez tega zemlja ni živa, s tem pa ni rodovitna. 
Humus je srce naše zemlje. Brez njega je zemlja neaktivna, mrtva in za rastline negostoljubna. 
In kaj je humus? Humus so organski ostanki, ki v tleh razpadejo v vidno nerazpoznavne strukture, imenujemo s skupnim izrazom humus.
V povprečju vsebuje humus 58 % ogljika (C), zato ga v laboratoriju določajo na osnovi le tega. Pogosto zato v analizi najdete tudi podatek o vsebnosti le tega in mnoge bega. Formula preračuna je: C org x 1,724 = humus.
2.5. [bookmark: _Toc187064356]Humus ali organska snov, je to enako?
Preprost odgovor je, da ni. Organska snov v tleh je vse, kar je naravnega, organskega v zemlji, listje, korenine, veje, pa tudi ostanki teles živali, mikroorganizmov in še mnogi drugi ostanki, tudi naše smeti, ki razpadajo. Te potem v procesu humufikacije (ne gnitja) razpadejo v enotno organsko maso, ki ji rečemo humus. 
Za razgradnjo, razpad organske mase so potrebni:
· Seveda je najbolj potrebna organska masa.
· Zrak.
· Vlaga.
· Toplota.
Zemlja je res kompleksen, zapleten sistem, vsak naš korak, delovanje, vpliva na mnoge lastnosti v teh. 
2.6. [bookmark: _Toc187064357]Zakaj je humus tako pomemben in kje nam lahko pomaga?
· HRANA ZA MIKROORGANIZME 
· Izboljšuje lastnosti tal: veže mineralne delce v strukturne agregate, ki tvorijo (dobro ali slabo) strukturo tal.
· Prispeva k tvorbi in obstojnosti strukturnih agregatov in posledično zmanjšuje erozijo tal.
· Izboljšuje orne lastnosti tal. 
· Vzdržuje zračnost glinastih tal.
· Preprečuje zaskorjenost površine tal, s tem pa omogoča boljši prehod vode v območje korenin, kjer jih spet ravno humus tudi zadrži v večji meri. S tem pa se preprečuje tudi erozija. 
· Humusni del daje prsti značilno temno barvo, ki pozitivno vpliva na segrevanje tal.
· Z mineralizacijo razpad v rastlinam dostopna hranila. Razpad odvisen od števila mikroorganizmov v tleh, zračnosti tal, vlage, toplote, pH tal.
· Izvor CO2, vrtnine, posebej plodovke ga potrebujejo več, kakor ga je v zraku.
· Vezava hranil in vezava vode, da hranila in vodne molekule ne odtekajo v podtalje. 
· Zadrževanje dušika, shramba, skladišče dušika, počasi topno dušikovo gnojilo. 
· Razkuževanje tal: ob razpadanju se tvorijo huminske in druge kisline, ki imajo negativen vpliv na škodljive mikroorganizme. 
· Humus ima tudi vlogo »pufra«. Tla, ki imajo dovolj humusa se počasneje zakisajo ali zasolijo. 
· Organska snov povečuje delež saprofitskih organizmov – „zaviralec bolezni“ .
· Vezava rastnih stimulatorjev in drugih, še neodkritih snovi.
· Na humus se vežejo  pomembni rastni hormoni, vitamini, antibiotiki, ki potem niso dostopni rastlinam , jih ne pojemo skupaj  s hrano, koristijo pa rastlinam.  
· Na humus se vežejo tudi druge spojine (FFS, gnojila, organska onesnažila in težke kovine), prav tako postanejo nedostopne za rastline, ki jih ne vežejo v svojo strukturo, jih ne pojemo skupaj  s hrano.    
· Neživa organska snov tal služi za hrano številnim mikroorganizmom. 
2.7. [bookmark: _Toc187064358]Kako lahko vplivamo na ohranjanje  oz. povečanje humusa v tleh?
· Širok kolobar z menjavo rastlin  z globokimi korenina s tistim, ki imajo plitek koreninski sistem, s vključevanjem dosevkov, podsevkov.
· Zadostna oskrba tal z organsko snovjo - vnos organskih gnojil, rastline za zeleni podor,  zadelava rastlinskih ostankov.
· „Pravilna obdelava tal“, ki zmanjša nevarnost za pojav plazine ali erozije.
· Uravnoteženo gnojenje.
· Apnjenje kislih tal- v kislih tleh je zmanjšana mikrobiološka aktivnost in posledično tudi rodovitnost. 
Humus ima torej velik pomen v vsaki pridelavi hrane, zagotovo pa v ekološki pridelavi. Vir humusa je organska snov v tleh. 

Živa snov v tleh
· Korenine rastlin
· Odpadli in odmrli delci rastlin
· Makroorganizmi: flora: alge in favna: deževniki, žuželke, krti…
· Mikroorganizmi: bakterije, glivice, aktinomicete
· Antagonistične glive  -ravnotežje z tistimi, ki povzročajo bolezni 
· MO, ki razkrajajo organsko snov v tleh in s tem zagotavljajo rastlinam  hranila 
· Mikoriza – glive, ki lahko oskrbijo in prehranijo rastline .
3. [bookmark: _Toc187064359]Mikoriza ima pomembno funkcijo v tleh
Mikoriza je podzemni splet različnih glivic, ki se povezujejo z koreninami rastlin  v enkratno sožitje. Predstavljajte si jo kot en velik svetovni splet, ki koreninam rastlin  tudi od daleč lahko priskrbi hranila in celo vodo tako, kakor nam internet različne podatke in informacije. Volumen, predvsem pa premer koreninskega sistem rastlin  je omejen tako z dedno zasnovo kakor z samo zemljo, ki ga obdaja. Z učinkovitim spletom, povezavo z mikoriznimi glivami se poveča celo izven meja naše površine. Take »prijateljske« glivice ima 90 % rastlinskih vrst, med zelenjadnicami naj jih samo križnice (kapusnice, repa, redkev, rukola..) ne bi imele. Glivice rastlinam dostavijo potrebna, manjkajoča hranila in tudi vodo, v zameno pa od rastline  dobijo nekaj sladkorja za svoje življenje. Seveda to ne pomeni, zdaj pa ne bomo gnojili, saj bodo to namesto nas naredile te glivice. Mikorizni sistem lahko gledamo kot podaljšek korenin rastlin . Kamor te ne morejo,  ne sežejo, seže sistem hif mikoriznih gliv. 
Še nekaj naredi mikoriza, če je hranil v zemlji preveč, ker nekako ne znamo obrzdati naših želja po visokem pridelku, ta fenomen ta hranila lahko v manjši meri tudi odvede stran, na trato, v gozd, kjer manjkajo. Mikoriza torej »popravlja« naše napake. 
4. [bookmark: _Toc187064360]Kolobar 
· Preprečuje utrujenost tal.
· Preprečuje širjenje bolezni in škodljivcev.
· Boljša izraba organskih gnojil.
· Boljše zračenje in rahljanje tal: menjava rastlin s plitvimi koreninami in vrtnin z globljimi koreninami.
· Poveča delež organske snovi v tleh (ponor CO2).
· Boljša struktura, vodno zadrževalne sposobnosti tal za vodo (% organske snovi), zračnost tal in prekoreninjenost tal. 
Čeprav je težko, je kolobar sestavni del pridelave tudi v žičnicah in rastlinjakih. 
Brez kolobarjenja ni ekološke pridelave hrane.
5. [bookmark: _Toc187064361]Seme in setev
Tako, kakor je zemlja temelj vsake zdrave pridelave hrane, je izbira semena, sorte in vrste vrtnin temelj vsakega začetka pridelave spomladi. Pri izboru sort dajemo prednost odpornim sortam pred visokim pridelkom, lokalnim sortam, kadar je to smiselno, da ohranimo našo dediščino, hibridom tam, kjer je osnovna njihova značilnost odpornost na bolezni in višji pridelek (kumare). Certificirano seme zagotavlja dobro kaljivost, počasnejši prenos bolezni s semenom in predvsem, da bo iz semena zraslo to, kar pričakujemo. V ekološki pridelavi je posebnost  setev mešanic sort, to zagotavlja, da bo pridelek vedno, v vsakih vremenskih razmerah. 
Pri lastni pridelavi semena je nujno upoštevati vsa pravila, ki jih pridelava semena zahteva: dovolj veliko število semenic, da ne prihaja do križanja v sorodstvu, dovolj prostora med posameznimi sortami (tudi vrstami), da ne pride do križanja med njimi, pozitivna in negativna odbira v semenskih posevkih, pravočasno spravilo semena, prednost ima prvo seme, ki se razvije na rastlini, ker je kvalitetnejše, seveda pa poleg tega še uporaba vseh agrotehnoloških postopkov za zdrav nasad materinskih rastlin. Samo take bodo dale zdravo in kvalitetno seme.
6. [bookmark: _Toc187064362]Pridelava zelenjave preko sadik je v ekološki pridelavi zagotovo skoraj obveza 
Vsaka rastlina potrebuje v začetnem razvoju dobre pogoje, te lahko zagotovimo samo pri vzgoji sadik. Lažje obvladovanje plevelov. Obvladovanje gostote posevka. Nižja poraba vode v začetku razvoja
Samo kvalitetno vzgojena sadika v dobrem substratu lahko zagotavlja zdrav in primeren pridelek.
Dobra sadike je:
· sadika s koreninski grudo,
· primerno razvita,
· presajana v primerno ogreto zemljo, slepa setev pred tem, 
· sadike tudi za vrtnine, ki jih tradicionalno ne pridelujemo iz sadik,
· nujno je redno in pravilno namakanje. 
7. [bookmark: _Toc187064363]Boj s pleveli v ekološki pridelavi
Higiena, kjer ne dovoljujemo semenitve enoletnih plevelov tudi na mejah med njivami, ob cesti. Če je potrebno mulčimo tudi sami. Certificirano seme, kjer ni prenosa semena enoletnih plevelov z semenom. Kolobar: plevele prvenstveno uničujemo v okopavinah, kjer je to mehanično možno. SLEPA SETEV bi morala biti osnovni del tehnologije pridelave vrtnin. Ustrezni strojni priključki: česala, okopalniki…Izčrpavanje trajnih plevelov  s redno košnjo, mulčenjem. Solarizacija. Ožigalci plevelov – uporaba ognja. Prekrivanje tal: zastirke.
8. [bookmark: _Toc187064364]Pomen zastirk
Niso samo način borbe s pleveli, njihov pomen je veliko večji:
· Zastiranje tal z zastirkami je metoda za fizično zatiranje plevelov, a to je le ena, najmanj pomembna vloga.
· Zadrževanje vlage in pravilno razporeditev vlage pri kapljičnem namakanju. 
· Varujemo tla in mikroorganizme v njih pred vremenskimi vplivi (dež, veter, sončna pripeka).
· Tla pod zastirko ostanejo rahla in zračna, mikrobiološko aktivna, za 1-2 °C hladnejše v poletni vročini.
· Varovanje tal pred vetrno in vodno erozijo, s tem pa preprečevanje tudi izpiranja in odnašanja hranil.
· Zadržujemo vlago v tleh, voda je posledično dostopnejša rastlinam.
· Naravne – organske zastirke so vir C za tla (možnost zadelave v tla) in predvsem vir trajnega humusa.
· Zastirke tudi vplivajo na manjše okužbe z glivičnimi in bakterijskimi boleznimi.
· Vplivajo tudi na boljšo izrabo v tla dodanih hranil. 
· Zmanjšujejo izpiranje hranil, posebej dušika. 
· Vplivajo na boljšo in enakomernejšo mineralizacijo hranil v tleh. 
V ekološkem kmetijstvu ni prepovedana uporaba plastičnih folij, priporoča pa se uporaba biorazgradljivih folij. 
9. [bookmark: _Toc187064365]Varstvo vrtnin
Ker v ekološkem vrtnarstvu za varstvo vrtnin ne smemo uporabljati kemičnih, sintetičnih sredstev za varstvo rastlin, je še bolj nujno, da se držimo vsega, kar je bilo do sedaj zapisano – preventivni ukrepi. Brez tega je varstvo vrtnin z sredstvi, ki so na razpolago, neuspešno.

Pripravke, ki jih imamo na razpolago, lahko delimo na:
1. Domače, doma narejene;
2. V trgovini kupljene, v ekološkem kmetijstvu dovoljene pripravke;
3. Biotične pripravke;
4. Osnovne snovi za varstvo rastlin;
5. Biostimulanse.
9.1. [bookmark: _Toc187064366]Domači pripravki
Na spletu, pa tudi v nekaterih strokovnih knjigah, včasih v člankih najdemo številne recepte, kako lahko iz nekaterih rastlin, snovi naredimo domače pripravke. Njihovo delovanje ni zagotovljeno, tudi recepti so precej različni. Zato velja ta način dela samo za res manjše površine, mogoče bolj za lastno uporabo. 
Za te pripravke velja, da jih delamo sproti in jih ne hranimo, saj izgubljajo učinkovitost, da jih delamo vedno v plastičnih ali steklenih posodah, saj lahko kovinske posode s kemijsko reakcijo nevtralizirajo dejavnost učinkovin, posebej iz rastlinskih izvlečkov. Enako velja, da jih delamo samo z deževnico ali postano vodo, voda iz javnih vodovodov vsebuje veliko kemičnih snovi, ki prav tako lahko reagirajo z učinkovinami v pripravkih.
Prav tako je potrebno biti pozoren, da pri njihovi uporabi temperatura ni višja od 30 oC, še bolje je, da je okoli 25 oC, ker pa je čas njihovega delovanja na soncu kratek, jih uporabljamo pozno zvečer raje, kakor zgodaj zjutraj. Vsekakor je na soncu njihovo delovanje šibko, lahko pa ga sploh ni. Predoziranje, ki ga lahko dosežemo tudi tako, da prepočasi hodimo pa nasadu s škropilnico, lahko povzroči fitotoksičnost. 
9.2. [bookmark: _Toc187064367]Kupovanje komercialnih, v ekološkem kmetijstvu dovoljenih pripravkov 
Če kupujemo v trgovini pripravke, se je o njihovi primernosti za uporabo v ekološkem kmetijstvu najbolje prepričati v javni aplikaciji Fito-info. Del te aplikacije je tudi Seznam registriranih fitofarmacevtskih sredstev. Ko odpremo to stran najdemo spodaj levo gumbek Tematski seznam FFS, ko kliknemo pa najdemo med izbirami tudi možnost izbire Seznam FFS, dovoljenih v ekološki pridelavi. Tukaj najdemo vsa sredstva, ki jih lahko uporabimo. Vedeti pa je potrebno, da velja seveda najprej osnovna uredba, ki pravi, da lahko posamezno sredstvo s tega seznama uporabimo samo tako, kakor je registrirano za namen, za katerega je registrirano in za rastline, za katere je registrirano. Čeprav gre za v EP dovoljene pripravke, preverite tudi karenčne dobe in se jih seveda držite. 
9.3. [bookmark: _Toc187064368]Biotični pripravki
Izraz biotični pripravek ni enak izrazu ekološki pripravek. Za biotične pripravke štejemo vsa sredstva, kjer se za varstvo rastlin uporabljajo živi organizmi. Vendar ne gre samo za koristne žuželke, v namen varstva rastlin uporabljamo tudi glive, bakterije, viruse… Ker gre za žive organizme in je način njihovega delovanja nekaj drugačen, se o njihovim uporabi najprej prepričajte in se navodil tudi držite. 
Je pa za uporabo teh pripravkov v pridelavi zelenjadnic znotraj SKP namenjena tudi posebna podpora. Pred vpisom subvencij za leto 2025 se pri svojem svetovalcu prepričajte, ali je vstop v intervencijo še možen in kakšni so pogoji za to. 
9.4. [bookmark: _Toc187064369]Osnovne snovi kot sredstva za varstvo rastlin
EU že nekaj let raziskuje številne snovi, ki se drugače uporabljajo za druge namene (na primer soda bikarbona), kako jih lahko uporabimo tudi z namenom varstva rastlin. Na seznam osnovnih snovi pridejo samo preizkušene snovi, ki jih najdemo prav tako na tematskem seznamu, ki je omenjen zgoraj. Za vsako snov najdemo namen uporabe, tudi recept. Opomniti moram samo, da samo dejstvo, da so na tem seznamu, še ne pomeni, da je uporaba teh snovi dovoljena v ekološki pridelavi. O tem se prepričajte na sami povezavi ali pa pri svojem svetovalcu. Vsekakor pa velja, da teh sredstev, ne glede na to kaj je na seznamu napisano, v ekološki pridelavi ne smete uporabljati kot herbicid. 
9.5. [bookmark: _Toc187064370]Biostimulansi
So številna, različna sredstva, ki se tržijo pod skupnim imenom biostimulansi. Na trgu jih je veliko, nekateri delujejo tudi tako, da rastlinam pomagajo preprečiti napade škodljivcev ali bolezni. Mnogi delujejo tako, da rastlinam pomagajo premagovati stresne situacije (mraz, vročina, veter, suša…) posledica stresa pa so lahko tudi bolezni. Ponovno pa velja, da vsi niso dovoljeni v ekološki pridelavi in se je o tem spet potrebno prepričati pred njihovo uporabo. 

